Kohtuasi C-558/11

SIA Kurcums Metal

versus

Valsts ieņēmumu dienests

(eelotsusetaotlus, mille on esitanud Augstākās tiesas Senāts)

„Ühine tollitariifistik — Tariifne klassifitseerimine — Kombineeritud nomenklatuur — Venemaal valmistatud hübriidtross Taifun, mis koosneb polüpropüleenist ja terastraadist — Omavahel poltidega ühendatud ümarate otstega U-kujuline seekel — Dumpinguvastane tollimaks teatavate Taist, Tšehhi Vabariigist, Türgist ja Venemaalt pärit raud- ja terastrosside impordi suhtes”

Kokkuvõte — Euroopa Kohtu otsus (kaheksas koda), 15. november 2012

Vt otsuse tekst. (vt punkt 29)

Vt otsuse tekst. (vt punkt 30)

Määruse nr 2658/87 tariifi- ja statistikanomenklatuuri ning ühise tollitariifistiku kohta I lisas, mida on muudetud määrusega nr 1549/2006, asuvat kombineeritud nomenklatuuri alamrubriiki 5607 49 11 tuleb tõlgendada nii, et tross, mis koosneb polüpropüleenist ja tsingitud terastraadist, mis on omavahel kombineeritud nii, et kõnealuse trossi moodustavad need koos, ei kuulu sellese alamrubriiki. (vt punktid 33, 34 ja resolutsiooni punkt 1)

Määruse nr 2658/87 I lisas, mida on muudetud määrusega nr 1549/2006, asuvasse kombineeritud nomenklatuuri klassifitseerimise üldreegli 3 punkti b tuleb tõlgendada nii, et polüpropüleenist ja tsingitud terastraadist koosnevat trossi ei tule klassifitseerida selle reegli alusel, kuid eelotsusetaotluse esitanud kohus peab siiski kontrollima kõiki talle esitatud faktilisi andmeid arvesse võttes, et kumbki nendest materjalidest, millest põhikohtuasjas käsitlusel olev tross koosneb, ei määra ise selle trossi põhiomadust. Kui kumbki nendest materjalidest, millest tross koosneb, ei määra ise selle trossi põhiomadust, siis tuleb selle trossi tariifseks klassifitseerimiseks kohaldada kombineeritud nomenklatuuri klassifitseerimise üldreegli 3 punkti c. Selle reegli kohaselt tuleb see tross klassifitseerida sellisesse kombineeritud nomenklatuuri rubriiki, mis on seda võrdsel määral kirjeldavate rubriikide numbrilises järjestuses kõige viimane. (vt punkt 40, 42 ja resolutsiooni punkt 2)

Määruse nr 1601/2001, millega kehtestatakse teatavate Taist, Tšehhi Vabariigist, Türgist ja Venemaalt pärit raud- ja terastrosside impordi suhtes lõplik dumpinguvastane tollimaks ja nõutakse lõplikult sisse nende suhtes kehtestatud ajutine tollimaks, artiklit 1 tuleb tõlgendada nii, et polüpropüleenist ja tsingitud terastraadist koosnev tross – eeldusel, et see kuulub määruse nr 2658/87 I lisas, mida on muudetud määrusega nr 1549/2006, asuva kombineeritud nomenklatuuri alamrubriiki 7312 10 98 – jääb selle sätte kohaldamisalasse. Võttes arvesse määruse nr 1601/2001 artikli 1 üldist ülesehitust, ei võimalda pelgalt see, et nimetatud sätte lätikeelses versioonis puudub viide kombineeritud nomenklatuuri alamrubriigile 7312 10 99 määrusest nr 2263/2000 (millega muudetakse määruse nr 2658/87 I lisa) tulenevas redaktsioonis – mis on ilmselt trükiviga – tõlgendada seda sätet nii, et see välistab oma kohaldamisalast polüpropüleenist ja tsingitud terastraadist koosneva tross Venemaalt Lätti impordi, eeldades sealjuures, et see tross kuulub kombineeritud nomenklatuuri alamrubriiki 7312 10 98. (vt punktid 50, 51 ja resolutsiooni punkt 3)